text: Årø er ikke det eneste sted, du ikke kan låne penge
  28 februar 2012 kl. 09.30
  Hvis du vil købe hus på en ø eller i et udkantsområde, vil kreditinstitutterne ikke låne dig penge. Det er ikke kun Årø, der har et problem.
  Hvis du vil købe et hus på Årø ved Haderslev, så vil kreditforeningerne ikke låne dig penge.
  Men det er ikke kun på Årø, det gælder.
  - Vi hører det jo faktisk hele tiden fra vores øer. De melder tilbage og fortæller, at der er lukket for lån - ikke bare til køb af huse, men også til erhvervslivet, siger Dorthe Winther, der er formand for Sammenslutningen af Danske Småøer, til Ritzau.
  Det bekræftes af Kim Valentin, der er privatøkonomisk rådgiver og indehaver af Finanshuset.
  - Der er flere forskellige områder i landet, hvor realkreditinstitutterne ikke ønsker at låne penge ud i øjeblikket, men de ønsker ikke, at offentligheden finder ud af, hvor det er. Problemet er, at det presser prisen på alle boliger i området yderligere, hvis det bliver kendt, at man ikke kan låne penge til at købe dem, siger Kim Valentin til Morgenavisen Jyllands-Posten. 
  Sammenslutningen af Danske Småøer har allerede haft kontakt til by-, bolig- og landdistriktminister Carsten Hansen - og de vil nu presse på for at få et møde.
  